REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/222-15

20. maj 2015. godine

B e o g r a d

ZAPISNIK

49. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 20. MAJA 2015. GODINE

Sednica je počela u 11,05 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Radmilo Kostić, Miloš Tošanić, Dragoljub Zindović, Olivera Pešić, Nikola Jolović, mr Dejan Radenković, Momo Čolaković i Zoltan Pek.

Sednici su prisustvovali prof. dr Vladimir Marinković, zamenik dr Milorada Mijatovića i Goran Kovačević, zamenik člana Odbora kome je prestao mandat narodnog poslanika.

Sednici nisu prisustvovali Dušica Nikolić, Ivan Jovanović, Vojislav Vujić, Đorđe Stojšić i Žika Gojković, niti njihovi zamenici.

Na poziv predsednika Odbora, sednici su prisustvovali Ljubo Mačić, predsednik Saveta Agencije za energetiku, Ljiljana Hadžibabić, Goran Petković i Dejan Stojanović, članovi Saveta Agencije za energetiku, Predrag Aleksić i Dragan Babić, viši savetnici u Ministarstvu finansija.

Na predlog predsednika, Odbor je većinom glasova utvrdio sledeći

D n e v n i r e d:

1. Razmatranje Finansijskog plana Agencije za energetiku Republike Srbije za 2015. godinu (03 broj 02-4214/14 od 21. novembra 2014. godine);

2. Razmatranje Predloga zakona o potvrđivanju Konvencije o pojednostavljenju formalnosti u trgovini robom, koji je podnela Vlada (03 broj 330-1236/15 od 5. maja 2015. godine);

3. Razmatranje Predloga zakona o potvrđivanju Konvencije o zajedničkom tranzitnom postupku, koji je podnela Vlada (03 broj 011-1238/15 od 5. maja 2015. godine);

4. Razmatranje Predloga zakona o potvrđivanju Ugovora o izmenama i dopunama Finansijskog ugovora (Program modernizacije škola) između Republike Srbije i Evropske investicione banke, koji je podnela Vlada (03 broj 011-1338/15 od 13. maja 2015. godine).

**Prva tačka dnevnog reda**: Razmatranje Finansijskog plana Agencije za energetiku Republike Srbije za 2015. godinu (03 broj 02-4214/14 od 21. novembra 2014. godine)

Ljubo Mačić, predsednik Saveta Agencije za energetiku, upoznao je članove i zamenike članova Odbora sa Finansijskim planom Agencije za 2015. godinu. U uvodnim napomenama naveo je da je Agencija u prethodne dve godine radila bez odobrenog finansijkog plana, odnosno da Narodna skupština nije razmatrala te planove radi davanja saglasnosti, te da je Agencija zbog toga sve troškove koje je imala u tom periodu prilagđavala nivou koji je bio određen poslednjim Finansijskim planom za 2012. godinu na koji je Narodna skupština dala saglasnost 2013. godine. Finansijskim planom za 2015. godinu Agencija je planirala prihode u ukupnom iznosu od 198.793.185 dinara, (prihodi od licenci, prihodi od regulatorne naknade, preneti višak prihoda iz prethodnog perioda, prihodi od donacija i refundacija, finansijski i ostali prihodi, deo nenaplaćenih potraživanja iz prethodnog perioda), ukupne planirane rashode u iznosu od 198.793.186 dinara (troškovi materijala, zarada i naknada zarada, proizvodnih usluga, amortizacija i rezervisanje, nematerijalni troškovi, finansijski i ostali rashodi) i planirnu rezervu za nepredviđene izdatke u iznosu od 3.500.000 koja pokriva i rizik naplate potraživanja sa ciljem da se obezbedi nesmetano poslovanje Agencije u 2015. godini.

Povodom ove tačke dnevnog reda diskusije nije bilo.

Na predlog predsednika, Odbor je jednoglasno utvrdio Predlog odluke o davanju saglasnosti na Finansijski plan Agencije za energetiku Republike Srbije za 2015. godinu koji će po završetku sednice biti upućen Narodnoj skupštini radi razmatranja i usvajanja.

**Druga tačka dnevnog reda**: Razmatranje Predloga zakona o potvrđivanju Konvencije o pojednostavljenju formalnosti u trgovini robom, koji je podnela Vlada (03 broj 330-1236/15 od 5. maja 2015. godine)

Predrag Aleksić, viši savetnik u Ministarstvu finansija, predstavio je navedeni predlog zakona i obrazložio razloge za njegovo donošenje. Konvencijom se utvrđuju mere za pojednostavljenje formalnosti u trgovini robom između zemalja članica EU, zemalja članica EFTA i Turske, kao i trećih zemalja koje su pozvane da pristupe ovoj konvenciji. Pojednostavljenje formalnosti u trgovini robom koje se trenutno ne sprovodi jedino na teritoriji Republike Srbije u okviru Koridora 10, omogućiće ubrzanje carinskog postupka koji treba da dovede do smanjenja tranzitnih troškova, kraćeg zadržavanja na granici, kvantitativnom smanjenju carinskih dokumenata, i vraćanja stranih prevoznika na domaće puteve. Takođe, ova konvencija je u fukcionalnom smislu povezana sa Konvencijom o zajedničkom tranzitnom postupku pa se pojednostavljenje formalnosti u trgovini robom između zemalja članica sprovodi na osnovu obe konvencije, uz primenu informacione tehnologije.

Povodom ove tačke dnevnog reda diskusije nije bilo.

Na predlog predsednika, Odbor je većinom glasova, odlučio da predloži Narodnoj skupštini da prihvati Predlog zakona o potvrđivanju Konvencije o pojednostavljenju formalnosti u trgovini robom, koji je podnela Vlada.

\*

\* \*

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Konvencije o pojednostavljenju formalnosti u trgovini robom, koji je podnela Vlada.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Treća tačka dnevnog reda**: Razmatranje Predloga zakona o potvrđivanju Konvencije o zajedničkom tranzitnom postupku, koji je podnela Vlada (03 broj 011-1238/15 od 5. maja 2015. godine)

Predrag Aleksić, viši savetnik u Ministarstvu finansija, predstavio je predloženi zakon, obrazložio razloge za njegovo donošenje i rešenja koja se predlažu tim zakonom. Konvencijom o zajedničkom tranzitnom postupku reguliše se sprovođenje tranzitnog postupka, odnosno transport robe između 28 zemalja članica EU, zemalja članica EFTA i Turske, kao i trećih zemalja koje su pozvane da pristupe ovoj konvenciji. U funkcionalnom smislu, ova konvencija je povezana sa Konvencijom o pojednostavljenju formalnosti u trgovini robom te u tom smislu pristupanje i jednoj i drugoj konvenciji je obavezujuće, pri čemu su i sve zemlje članice EU, pre članstva u EU, morale da pristupe ovim konvencijama.

Povodom ove tačke dnevnog reda diskusije nije bilo.

Na predlog predsednika, Odbor je većinom glasova, odlučio da predloži Narodnoj skupštini da prihvati Predlog zakona o potvrđivanju Konvencije o zajedničkom tranzitnom postupku, koji je podnela Vlada.

\*

\* \*

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Konvencije o zajedničkom tranzitnom postupku, koji je podnela Vlada.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Četvrta tačka dnevnog reda**: Razmatranje Predloga zakona o potvrđivanju Ugovora o izmenama i dopunama Finansijskog ugovora (Program modernizacije škola) između Republike Srbije i Evropske investicione banke, koji je podnela Vlada (03 broj 011-1338/15 od 13. maja 2015. godine)

Dragan Babić, viši savetnik u Ministarstvu finansija, predstavio je predloženi zakon, obrazložio razloge za njegovo donošenje i rešenja koja se predlažu tim zakonom. Finansijskim ugovorom (Program modernizacije škola) između Republike Srbije i Evropske investicione banke, koji je potpisan 2010. godine, Evropska investiciona banka se saglasila da Republici Srbiji odobri kredit od 50.000.000 evra radi sprovođenja projekta povećanja ponude i kvaliteta pred-univerzitetskog obrazovanja u Republici Srbiji. Ovaj projekat obuhvata tri komponente: Komponentu 1 u okviru koje je planirana izgranja i proširenje, odnosno završetak 10 osnovnih i dve srednje škole; Komponentu 2 koja podržava strateški razvoj obrazovnog sistema u Srbiji i Komponentu 3 koja se tiče nove izgradnje, proširenja ili modernizacije škola širom Srbije. Izmene i dopune navedenog finansijskog ugovora se predlažu iz razloga što, zbog sprovođenja postupaka javih nabavki, pojedine škole nisu završene na vreme, te je potrebno produžiti rokove kako bi se obezbedila realizacija svih segmenata Projekta.

Povodom ove tačke dnevnog reda diskusije nije bilo.

Na predlog predsednika, Odbor je većinom glasova, odlučio da predloži Narodnoj skupštini da prihvati Predlog zakona o potvrđivanju Ugovora o izmenama i dopunama Finansijskog ugovora (Program modernizacije škola) između Republike Srbije i Evropske investicione banke, koji je podnela Vlada.

\*

\* \*

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o izmenama i dopunama Finansijskog ugovora (Program modernizacije škola) između Republike Srbije i Evropske investicione banke, koji je podnela Vlada.

Za izvestioca Odbora na sednici Narodne skupštine određen je Veroljub Arsić, predsednik Odbora.

\*

\* \*

Sednica je završena u 11,25 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić, s.r.